Corea celebra aquest cap de setmana les seues festes veïnals
16 juny 2016

## Corea celebra aquest cap de setmana les seues festes veïnals16 juny 2016Última actualització: 14 juliol 2025

![](../gestion/img/coreacelebraestefindesemana.jpg)  
  

**L'Associació de Veïns de la barriada complix enguany 25 anys**

El president de la Junta de Districte de Corea, Jose Manuel Prieto, ha comparegut en roda de premsa per presentar les festes de la barriada que se celebrarà els dies 17 i 18 de juny. El regidor ha estat acompanyat pel president de l'Associació de Veïns, Alfonso Rufat i Salvador Gregori membre de l'Executiva de la mateixa.

La programació ha estat organitzada per l'Associació de Veïns i ha comptat amb la col·laboració de la Junta de Districte, la falla Corea i el Consell dels Joves de Gandia.

**Jose Manuel Prieto** ha demanat als veïns que "_surten al carrer, que participen i gaudisquen d'unes festes en les quals s'han bolcat moltes persones posant molt d'afecte i esforç. Corea mostrarà aquest cap de setmana com es mou una de les barriades més poblades de la nostra ciutat"_.

**Salvador Gregori** va voler destacar que aquest any se celebra el 25 aniversari de la constitució de l'associació veïnal "_vull agrair a la Junta de Districte, a tots els col·laboradors i patrocinadors que hagen fet possible aquesta celebració_".

Les activitats començaran el divendres a partir de les 17 hores amb castells inflables, tallers de treballs manuals i jocs populars per als més petits. Posteriorment, a partir de les 20.30 hores, tindrà lloc la inauguració de l'exposició del VII Premi de Cartells dels alumnes del col·legi d'educació especial Enric Valor.

Ja el dissabte a les 9.00 del matí donarà inici el campionat de Truc i un dinar al centre Social que finalitzarà a les 14.00 hores amb el lliurament de premis del campionat.

A les 17.00 hores serà el torn d'un berenar popular a la residència Maria Immaculada. Com a colofó als actes previstos i a partir de les 22.00 hores, hi haurà un sopar popular on s'espera la participació de prop de 500 veïns. Els interessats a participar hauran d'abonar 5 € pel tiquet al Centre Social de Corea.

Finalment, Alfonso Rufat, Salvador Gregori i Jose Manuel Prieto, van ser rebuts a alcaldia per Diana Morant a la qual van fer lliurament de la samarreta commemorativa de l'aniversari.